Diari Oficial de la Generalitat Valenciana


Sumari del DOGV 7880, del 23-09-2016 (2016/7193)

RESOLUCIÓ de 15 de setembre de 2016, del president de l'Agència Valenciana del Turisme, de concessió dels premis Turisme Comunitat Valenciana en l'edició corresponent a 2015.
------------------------------------------------------------------------------------------------------------------------------------------------------------------------------

### Dades del document

Número de DOGV
:   7880

Data del DOGV
:   23-09-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/7193


Data del document
:   15-09-2016

Organisme emissor
:   Agència Valenciana del Turisme

Tipus de document
:   Resolució

Anàlisi jurídica

 Descriptors 

:   * Agència Valenciana del Turisme
    * distinció honorífica

RESOLUCIÓ de 15 de setembre de 2016, del president de l'Agència Valenciana del Turisme, de concessió dels premis Turisme Comunitat Valenciana en l'edició corresponent a 2015. [2016/7193]  
Per Resolució del 4 de febrer de 2016, del president de l'Agència Valenciana del Turisme, es van convocar els Premis Turisme Comunitat Valenciana 2015. L'apartat 4 de l'article 10 de l'esmentada resolució estableix que els premis es concediran mitjançant una resolució del president de l'Agència, a proposta, segons el que disposa l'apartat 3 del mencionat article, de la presidenta del jurat d'aquests.  
En virtut de l'anterior, vista l'acta emesa pel jurat el dia 12 de setembre de 2016 que recull els acords adoptats, amb proposta de candidats a premiar en les distintes modalitats, així com la proposta de resolució de la directora de l'Agència Valenciana del Turisme i presidenta del jurat, de data 14 de setembre de 2016, resolc:  
  
  
Primer  
Concedir els Premis Turisme Comunitat Valenciana 2015, en cada una de les modalitats convocades a les candidatures següents:  
  
1. Premi Turisme al conjunt de l'activitat turística, als que s'hagen distingit, al llarg dels anys, per la realització d'activitats que repercutisquen de forma positiva en el turisme de la Comunitat Valenciana, reconeixent així els mèrits de persones o col·lectius que es caracteritzen pel seu esforç i dedicació, tant en el desenvolupament d'iniciatives empresarials o de dinamització de productes i destinacions turístiques de la Comunitat Valenciana, com en el desenvolupament de la seua professió o activitat mitjançant una participació activa i participativa dins de les seues empreses, en pro del nostre turisme.  
  
Es concedeix a José Fernando Vera Rebollo  
  
  
2. Premi Turisme a la investigació i innovació, que s'atorga a la millor contribució, produïda durant l'any 2015, en el camp de la investigació aplicada al turisme, desenvolupada en el marc d'entitats econòmiques o agents socials, siguen de caràcter públic o privat, així com als que hagen dut a terme projectes innovadors en l'àmbit turístic, mitjançant la creació o gestió d'empreses, creació de nous productes turístics o actuacions d'índole semblant que comporten la millora la competitivitat del sector turístic valencià.  
  
Es concedeix a Casual Hoteles (Pricetoroom, SL) per la seua innovadora iniciativa com a cadena hotelera  
  
  
3. Premi Turisme a la millor acció de promoció o campanya de comunicació, als que, durant l'any 2015, hagen dut a terme accions de promoció o campanyes de comunicació turístiques noves, tant de la seua empresa o producte, com d'una destinació, sempre que hagen suposat una millora clara de resultats econòmics, una revitalització de la destinació o un increment en el nombre d'entrades de turistes o de la despesa turística en destinació.  
  
Es concedeix a l'Ajuntament de Morella, per la campanya «El poble bell i bo d'Espanya»  
  
  
4. Premi Turisme al turisme sostenible, als que durant 2015, hagen contribuït significativament al desenvolupament d'iniciatives que hagen suposat una clara millora de la competitivitat d'un producte o destinació turística mitjançant l'aplicació de criteris d'excel·lència i sostenibilitat.  
  
  
Es concedeix a Vivood Madapar, SL, per la posada en marxa de la iniciativa «Vivood Landscape Hotels»  
  
5. Premi Turisme al turisme responsable, als que durant 2015, hagen contribuït de manera directa i clara a l'exercici d'activitats o iniciatives dirigides al desenvolupament del Codi Ètic Mundial per al Turisme, cooperant en l'aplicació dels seus principis, en considerar el turisme com a instrument de desenvolupament personal i col·lectiu, com un factor d'aprofitament i enriquiment del patrimoni cultural de la humanitat o com una activitat beneficiosa per als països.  
  
Es concedeix al projecte Itinerantur de Belén Salvador Bozano  
  
  
6. Premi Turisme a l'accessibilitat i turisme inclusiu, als que durant 2015, hagen contribuït significativament a la implantació de l'accessibilitat en tots els components del sector turístic, partint de la base que l'accessibilitat millora la qualitat de l'oferta turística i li dóna un valor afegit i permet gaudir de l'oci als turistes amb deficiències en les seues capacitats físiques, amb disminució o pèrdua de les seues capacitats sensorials auditives o visuals, amb una capacitat intel·lectual inferior a la considerada normal, amb plurideficiències, d'edat avançada, amb lesions temporals que redueixen les seues capacitats, embarassades en avançat estat de gestació, la mobilitat física de les quals es troba temporalment reduïda i turistes que transporten cotxes de bebé o altres elements que dificulten la seua mobilitat.   
  
Es concedeix a Monte Horadada, SL, per l'adaptació integral del Càmping Lo Monte.  
  
  
Segon  
Concedir, de conformitat amb el que establix l'article 11 de la resolució de convocatòria dels presents premis, una menció especial a la candidatura presentada per l'Organització Nacional de Cecs (ONCE) en la modalitat Premi Turisme a l'accessibilitat i turisme inclusiu atesa la seua contribució a favor del turisme accessible tant a nivell nacional com en l'àmbit territorial de la Comunitat Valenciana.  
  
Tercer  
Ordenar la publicació de la present resolució en el Diari Oficial de la Comunitat Valenciana, de conformitat amb el que establix l'article 10.4 de la convocatòria dels Premis Turisme Comunitat Valenciana 2015, de 4 de febrer de 2016.  
  
Contra la present resolució, que posa fi a la via administrativa, podrà interposar-se un recurs contenciós administratiu davant del jutjat contenciós administratiu de València, dins del termini de dos mesos comptats des de l'endemà de publicar-se i, potestativament, podrà interposar-se un recurs de reposició davant del president de l'Agència Valenciana del Turisme, en el termini d'un mes, a comptar de l'endemà de publicar-se, tot això de conformitat amb el que establixen els articles 107, 109, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
  
València, 15 de setembre de 2016.- El president de la Agència Valenciana del Turisme: Francesc Colomer Sánchez.